Sonra PARŞ-ın Baş katibi Bernadet Sanyoel çıxış edərək bildirdi ki, regionumuzda bir çox çağırışlar var, təhdidlər var. Ona görə də, biz daha çox işəgötürənlərlə işləməliyik. Avropada bərabərlik yoxdur. Varlılarla kasıblar arasında uçurum böyükdür. 2008-ci ildə biz maliyyə böhranı yaşadıq, fikirləşdik ki, bu çox çəkməz. Lakin təəssüf ki, fikirləşdiyimizin əksinə oldu. Artıq böhran Avropanı cənginə alıb. Avropalı olaraq hər zaman fəxr edirdik ki, bizdə işlək Sosial Dialoq Modeli var. Amma indi başa düşürük ki, bu model təhlükə altındadır. Bir çox Avropa ölkələrində artıq sosial dialoq ciddi xarakter daşımır. Əsl sosial dialoq qarşı tərəfin fikirlərini eşitmək və nəzərə almaqdır. Biz konkret olaraq Macarıstandakı vəziyyətdən narahatıq. Hökumət öz öhdəliklərini təmin etmir. Bununla bağlı siyasi dairələrə təzyiqimizi artıracağıq. Bolqarıstan, Latviya, Slovakiya, Rumıniya və digər ölkələrdə bununla bağlı problemlər var. İtaliya, Portuqaliyada və Yunanıstanda baş verən hadisələr göz qabağındadır. Biz Avropada həmkarlar ittifaqı təşkilatlarını təmsil edən qurum olaraq Gürcüstanda və Belarusda həmkarlar ittifaqlarının vəziyyətindən çox narahatıq. Bunun üçün Beynəlxalq Əmək Təşkilatı ilə birlikdə bu təşkilatlara siyasi baxımdan kömək edəcəyik.